《葵叶蒲团歌赠叶世美》
明代·李之世

江南六月火云卷。家家人制蒲葵扇。馀叶留将缉绿蓑，山僧巧设閒方便。

规成璧月影团团，堪作蒲团堪作簟。碧眼胡僧航海来，手里摩挲目未见。

有时胡跪白真言，有时趺坐拈珠串。茆檐向月转经残。

一片琉璃挂壁寒。中林借作常供具，棐几明窗静处安。

閒阶净扫明如拭，剥啄无人户返关。泉声战茗来松阁，花影移阴过药栏。

携将芳径衬苔滑，藉向花茵点蕊斑。青蒲叶叶具禅意。

输与中林识真味。销金帐里红氍毹，几人抹杀閒风致。

虚白道人口谈天。方床木板坐无毡。寄与中林栲栳物，倦时好枕石头眠。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。